ดัชนี1,250จุดเอาอยู่
บลจ.ชี้ต่างชาติทำกำไรรอผลเลือกตั้งINGออกทริกเกอร์ฟันด์ตั้งเป้า10%
29 ต.ค. 2555

บลจ.ชี้ต่างชาติทำกำไรรอผลเลือกตั้งINGออกทริกเกอร์ฟันด์ตั้งเป้า10%
ไอเอ็นจีโซลาริส มองหุ้นลงแค่ปรับฐาน เชื่อ 1,250 จุด รับไหว เป็นจังหวะเข้าลงทุน คาดเงิน LTF หนุนดัชนี
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า บริษัทเตรียมเสนอขายกองทุนเปิด ไอเอ็นจี ไทย ทริกเกอร์ 10% (7) ลงทุนในหุ้นไทย ระหว่างวันที่ 29 ต.ค.-5 พ.ย.นี้ ตั้งเป้าอัตราผลตอบแทน 10% เมื่อมูลค่าหน่วยลงทุนสุทธิ (NAV) เพิ่มขึ้นจากราคาเสนอขายครั้งแรกที่ 10 บาท ไปอยู่ที่ 11 บาทต่อหน่วย ณ วันใดวันหนึ่ง กองทุนจะรับซื้อคืนหน่วยลงทุนอัตโนมัติและเลิกกองทุน 
ทั้งนี้ กองทุนมีจุดเด่นเป็นกองทุนผสม ผู้จัดการกองทุนสามารถปรับลดสัดส่วนการลงทุนในหุ้นได้ตามความเหมาะสมกับสภาพตลาด ทำให้สามารถบริหารการลงทุนได้ในทุกช่วงภาวะตลาดการลงทุน 
นายมนรัฐ ผดุงสิทธิ์ ประธานเจ้าหน้าที่บริหารการลงทุน ฝ่ายจัดการลงทุน บลจ.ไอเอ็นจี (ประเทศไทย) กล่าวว่า ดัชนีหุ้นที่ปรับตัวลงเป็นเพียงการปรับฐาน หลังจากราคาหุ้นขึ้นมามากจึงไม่น่ากังวล เชื่อว่าแนวรับ 1,250 จุด น่าจะแข็งแกร่งและเป็นโอกาสในการเข้าลงทุน
สำหรับแนวโน้มตลาดหุ้นไทยยังสดใส คาดว่าเม็ดเงินลงทุนจากต่างชาติคงไหลเข้าลงทุนในภูมิภาคเอเชียที่มีพื้นฐานโครงสร้างทางเศรษฐกิจที่แข็งแกร่ง และตลาดหุ้นไทยให้ผลตอบแทนเงินปันผลเฉลี่ยสูงต่อเนื่อง โดย 5 ปีที่ผ่านมา เฉลี่ยที่ 4.3% ขณะที่เกาหลีใต้ให้ปันผลเฉลี่ย 1.6% และฟิลิปปินส์มากสุดก็เท่ากับ 3.4% และใน 2-3 ปีข้างหน้าหุ้นไทยก็ยังน่าจะสร้างผลตอบแทนปันผลเฉลี่ย ในอัตราที่สูงกว่าต้นทุนดอกเบี้ยที่ค่อนข้างต่ำมากทั่วโลก และที่สำคัญแนวโน้มการทำกำไรของตลาดหุ้นไทยใน 3-4 ปีข้างหน้า จากข้อมูลบลูมเบิร์ก ณ เดือน ก.ย. 2555 ยังเป็นขาขึ้น
ทั้งนี้ เป้าหมายดัชนีหุ้นไทยที่สำนักวิจัยหลายแห่งได้ปรับเป้าปี 2556 ไว้ที่ระดับ 1,420-1,450 จุด ซึ่งมีโอกาสเพิ่มขึ้นอีก 10-12% รวมทั้งการที่รัฐบาลลดภาษีนิติบุคคลลงเหลือ 20% ในปี 56 ส่งผลให้ผลประกอบการของบริษัทจดทะเบียนในตลาดหุ้นไทยปรับตัวเพิ่มขึ้น ทำให้คาดว่าอัตราการเติบโตของกำไรต่อหุ้นปี 2556 จะเติบโตที่ระดับ 13%-16% จากสัดส่วนราคาต่อกำไรต่อหุ้น (พี/อี) ของไทยที่ 12 เท่า ซึ่งต่ำกว่าค่าเฉลี่ยของภูมิภาคที่ 13-14 เท่า
ด้านนายสุรเชษฐ์ ศรีวัฒนกุลวงศ์ ผู้จัดการกองทุน บลจ.โซลาริส กล่าวว่า ช่วง 1-2 สัปดาห์นี้ตลาดหุ้นมีโอกาสปรับฐานต่อเนื่องจากแรงขายทำกำไร แต่ไม่น่าจะหลุด 1,250 จุด เนื่องจากปีนี้หุ้นไทยให้ผลตอบแทนสูงเป็นอันดับต้นๆ ของโลก จึงเป็นจังหวะในการขายล็อกกำไรโดยเฉพาะนักลงทุนต่างชาติขายเพื่อรอผลเลือกตั้งประธานาธิบดีสหรัฐในวันที่ 6 พ.ย.นี้
“ตลาดหุ้นไทยหมดข่าวดี ธนาคารพาณิชย์ก็รับข่าวผลประกอบการไตรมาส 3 ไปแล้ว ขณะที่หุ้นกลุ่มสื่อสารยังมีความไม่แน่นอนฮั้วประมูล 3จี หรือไม่ ซึ่งที่ผ่านมาราคาขึ้นรับข่าวไปมาก ขณะที่กลุ่มพลังงานยังไม่ค่อยดีจึงถ่วงตลาด” นายสุรเชษฐ์ กล่าว
อย่างไรก็ตาม บริษัทยังมองโอกาสที่ดัชนีจะขึ้นไปยืนเหนือ 1,300 จุดได้ จากเม็ดเงินลงทุนกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) จะเข้ามาลงทุนซึ่งจะช่วยหนุนดัชนีถึง 1,350 จุดตามเป้าหมายในสิ้นปีนี้ได้และมองเป้าหมายปีหน้าไว้ที่ 1,490 จุด ดังนั้นในช่วง 2 สัปดาห์นี้เป็นจังหวะในการทยอยซื้อกองทุน